**HEA EESKUJU**

**EMIL ANIŠTŠENKO**

Parksepa Keskkool

Emil on väga vastutustundlik noor, kes teeb asju südamega ja pühendab end ettevõtmistesse ülima asjalikkusega. Tema peale võib alati olla 100% kindel. Aktiivselt ja järjepidevalt osaleb Emil erinevat mastaapi omavatel ettevõtmistel: vabariiklikel Eesti Õpilasesinduse Liidu poolt korraldatavatel sündmustel, maakondlikel hariduselu ja noori puudutavatel sündmustel, koolielu ja kogukonna tegemistes. Emili kirg on heli-ja valgustehnika, selle alaga võib teda kõige rohkem tegelemas näha. Selles valdkonnas on ta käesoleval hetkel koolis tõeline omaala asjatundja. Ta paistab silma tehnilise taibu ja leidlikkusega. Vahel on juhtunud, et sündmused vajavad kas lisavalgustust või muid lisavahendeid, mida koolil ei ole. Sel juhul organiseerib ta omalagatuslikult vajalikud vahendid, sest tal on kontaktid ja ta oskab ning julgeb suhelda nii tuttavate kui võõraste inimestega.Teda ei pea käskima ega sundima, ta tuleb ja pakub ise abi.

Emil on väga aktiivne noor, kes panustab oma kogukonda ja tal on eriline oskus kaasata oma tegevustesse ka teisi noori. Osaleb aktiivselt Võru linna Noortekogu töös ja on hetkel antud organisatsiooni esimees ning teeb oma tööd täie tõsidusega. Emil teab mis on vastutus ning kui ta selle vōtnud on, siis võib 100 % kindel olla, et kõik on nüansiliselt läbi mõeldud. Koolis läheb Emilil hästi, õppetöös on ta püüdlik ja kohusetundlik, kui mõnes õppeaines on vaja pingutada, siis ta teeb seda ja töö viib soovitud eesmärgini. Kaasõpilastesse suhtes on ta sõbralik ja heatahtlik. Ta meeldib ühtmoodi nii väikestele kui ka omaealistele. Koolielu korraldamisel on ta nii põhi- kui keskkoolis paistnud silma väga aktiivse ja tegusa õpilasena. Emili kaasabil mööduvad enamus kooli sündmused. Me võime Emilit kohata ÕE tegevustes, projektide kirjutamisel, sündmuste planeerimisel ja läbiviimisel. Käesolevast aastast on ta õpilasesinduse president ja juba algatanud mitmeid õpilaste pöördumisi, ühistegemisi.( Nt koostöös kooli tervisenõukoguga koolikohvikus pakutava parendamine). Emil kujundab vajadusel plakateid, dekoreerib aulat, planeerib ja korraldab. Näide eelmise õppeaasta kooliaktusest- hommikul vara enne tundide algust ( aktus algas esimene tund) oli kogu aula korda seatud- toolid pandud, helitehnika töövalmis.Tegemist oli taaskord Emili enda poolt organiseeritud toimetusega, millesse ta kaasas klassikaaslased, pidades läbirääkimisi erinevate koolitöötajatega, et tal oleks võimalus majja sisse pääseda ja toimetama hakata. Kooli jõulupeol oli Emil õpilaste poolne peakorraldaja, edukalt aitas ta läbi viia kooli avatud uste päeva ja kooli tutvustustuuri maakonna põhikoolides. Kooli meediaringis osaledes ja seal suure innuga toimetades, osutus väga populaarseks kooli tutvustav video, mis osales vabariiklikul konkursil Aasta Kool 2018. Parksepa keskkoolis toimunud Võru maakonna gümnasistide balli jaoks andis Emil oma panuse hoolitsedes erinevate tehniliste ja valguslahenduste eest. Reedesed Emili korraldatud pikavahetunnidiskod on õpilaste seas populaarsed ja oodatud.

Emil on aktiivne osalema ka koolivälistes tegevustes.Ta õpib muusikaoolis kitarri ja on seal õppinud professionaalide juures helitehnika kunsti. Käesoleva õppeaasta sügisvaheajal oli Emil Võru linna noorte suurürituse Kesköökoss peakorraldaja. Sündmus toimus edukalt ja sellel osales suur hulk rahvast. Tegemist on noorega, kes ei karda ega häbene panustada oma vaba aega kogukondlikku tegevusse. Oma senini suurimate saavutuste kohta ütleb Emil ise nii: "Tahan olla oma kaasteeliste jaoks inimene, keda usaldatakse. Korralduse ja ürituste poole pealt- Kesköökoss 2018 ja staatuselt Võru linna Noortekogu esimees."

Emil on algataja, kaasaja, teostaja, vastutaja- ta on TEGIJA suure algustähega!

HEA EESKUJU ESITAJA

Airi Pütsep